STELICĂ ROMANIUC

Stelică Romaniuc s-a născut la 13 martie 1966, în comuna Dersca, judeţul Botoşani. A urmat cursurile Academiei Forţelor Aeriene „Henri Coandă” din Braşov, cursurile Facultăţii de Ştiinţe Economice din cadrul Universităţii „George Bariţiu” – Braşov, studii universitare de masterat în cadrul Universităţii Naţionale de Apărare „Carol I” şi cursuri postuniversitare. Este ofiţer în rezervă din anul 2016 şi membru în Clubul „Ion Ionescu Quintus” din Ploieşti. Încă din şcoala generală este pasionat de cuvinte încrucişate, epigramă, calambururi etc.

A publicat în mai multe reviste, ziare naţionale şi locale, epigrame şi poezii umoristice începând cu octombrie 2016 (după ieşirea la pensie). Colaborator permanent al Revistei ”Rebus Ideal” unde publică lunar epigrame și definește epigramatic, împreună cu mai alți epigramiști, cuvintele repartizate de redactor. Este câştigător al unor concursuri organizate de revista „Epigrama” şi „Lumea Epigramei”. De asemenea, a câştigat mai multe premii şi distincții la concursurile de gen organizate în ţară (Cluj, Buzău, Vama, Rm. Vâlcea, Câmpulung Muscel, Bucureşti, Brăila, Gura Humorului etc.) şi în Republica Moldova. Câştigător al Marelui Premiu „George Ranetti”, Mizil, 2020. Are în lucru o carte cu epigrame şi speră ca aceasta să vadă lumina tiparului în această iarnă.

SPIRITUALITATE

Trăim, paradoxal, sceneta

A unei vieţi în plin tumult:

Cu cât s-a încălzit planeta,

Cu-atâta ne-am răcit mai mult.

DRAGOSTEA MAMEI

Făcut-au astrele cereşti

Ca mama să mă nască-n PEŞTI,

De-ar fi ştiut ce vremuri vin,

Precis că mă făcea rechin.

MĂSURĂ DE SIGURANȚĂ

De când am fost la o „amică”

Mă port cu soața ca un domn

Și-o las să doarmă singurică,

Fiindcă mai vorbesc în somn.

PARATRĂSNET PENTRU PROŞTI

Când vă „înțep” c-o epigramă,

Iar voi să ripostați ați vrea,

Să nu mă înjurați de mamă,

Dar ați putea de soacra mea.

FATALITATE

Pe prost mereu l-am evitat

Şi la serviciu, şi la chef,

Dar rareori mi s-a-ntâmplat,

Acesta să nu-mi fie… şef.

METAMORFOZĂ

S-a măritat cu un erou,

Înalt, frumos, cultură vastă

Şi divorţează azi de-un bou…

(Ce mult te schimbă o nevastă!)

ELOGIU

Avem realizări măreţe

De au rămas şi turcii paf:

Ei fac rahatul cubuleţe,

Iar noi, isteţi, îl facem praf.

PRONOSTIC GREŞIT

Ştiam că soțu-i supărat

Pe soață, că l-a înșelat,

Chiar prevesteam că o s-o lase,

Dar nu de la etajul şase.

UNEI ANGAJATE

Când se sfârșește săptămâna

Și munca-ncepe să treneze,

Chiar șeful ei mai pune mâna

Pe-alocuri … s-o mai stimuleze.

OBICEI

În mașină şi în viață,

Soacra o aşez, cuminte,

Doar pe scaunul din față,

Că pun răul înainte.

ÎN PLOIEȘTI

Cum apă caldă pentr-o baie

N-a curs de luni în rezervor

Se simt miresme prin tramvaie,

Parfumuri Christian … Di(h)or.

MATRIMONIALĂ

Caut soț, bărbat cu bani,

‘Nalt, frumos, cinstit şi cult,

N-am pretenție la ani,

Dar să nu trăiască mult.

DIAGNOSTIC

Am fost la doctor că-s bolnav

Şi după un atent consult

Mi-a zis că nu-i aşa de grav,

Iar boala n-o voi duce mult.

APROPOS

Iubita, foarte excitată,

Mi-a sugerat că şi-ar dori

Şi-n alte locuri sărutată,

Ca de exemplu: în Bali.

UNUI AMIC

De la crâşmă până-n curte

Face-o oră şi jumate

Şi sunt două drumuri scurte,

Dar al dracului de late.

Viorel Martin

Contents